SC Paderborn 07
Sport-Club Paderborn 07 e.V. on Saksamaa jalgpalliklubi, mis tegutseb Paderbornis. See mängib Saksamaa esiliigas 2. Bundesliga. Pikka aega tegutses Paderbornis kaks jalgpalliklubi TuS Schloss Neuhaus ja FC Paderborn, mis ühinesid 1985. aastal nime all TuS Paderborn/Neuhaus. Praeguse nime sai klubi 1997. aastal. 07 viitab klubi nimes TuS Schloss Neuhausi asutamisaastale 1907. Hooajal 2005–06 osales klubi esimest korda Saksamaa esiliigas. Hooajal 2013–14 tõusti esimest korda Saksamaa kõrgliigasse, kuid hooajal 2014/15 jäädi liigas viimaseks ja langeti tagasi esiliigasse. Hooajal 2018–19 kindlustas Paderborn taas pääsu Bundesligasse, kuid sarnaselt hooajaga 2014/15 saadi hooajal 2019/20 liigas viimane koht ja langeti taas esiligasse.